Norsk narkotikaforebyggende forening

Norsk narkotikaforebyggende forening (NNF; inntil 2023: Norsk Narkotikapolitiforening, NNPF), er en norsk interesseorganisasjon. Foreningen ble etablert i 1991 og arbeider for en streng narkotikapolitikk med straffereaksjoner for brukere av illegale rusmidler som ikke har rusmiddelavhengighet. De har markert seg som motstandere av rusreformen.

NNF har cirka  medlemmer, hovedsakelig fra den norske politi- og lensmannsetaten, men uten noen offisiell tilknytning til politiet. Per 2023 er politioverbetjent Jan Erik Bresil styreleder, og statsadvokat Geir Evanger ved Det nasjonale statsadvokatembetet er nestleder. Politidirektøren ba i 2021 justisdepartementet sette i gang gransking av forholdet mellom foreningen og politietaten. Bakgrunn for granskingen er rapporter om mistenkt rolleblanding. Styreleder Bresil understreket samme år at foreningens medlemmer opptrer som privatpersoner.

Granskingsrapporten lagt frem 11. januar 2023 konkluderte med at foreningen har fått for mye ansvar med opplæring av politifolk og politifolk har ikke vært seg sin rolle bevisst når de har opptrådt på vegne av organisasjonen. Av rapporten fremgår at utbetalinger til foreningen har vært i strid med økonomiregelverket, og at det er udemokratisk og et rettssikkerhetsproblem at politiets praksis utformes i en privat forening. Professor Anne-Mette Magnussen ved Høgskolen på Vestlandet har ledet granskingsutvalget og rapporten var enstemmig. Politidirektør Benedicte Bjørnland ba i den forbindelse foreningen skifte navn og ta «politi» ut av navnet. Navneendringen fra Norsk Narkotikapolitiforening til Norsk narkotikaforebyggende forening ble offentliggjort 5. mai 2023.

Det er uklart om den opplæringen NNF har gitt politifolk angående blant ransaking har vært i tråd med instruksen fra Riksadvokaten.

Virksomhet 
NNF utgir magasinet Motgift fire ganger i året. Tidligere het magasinet Informasjonsblad for Norsk narkotikapolitiforening. Foreninger arrangerer også en årlig utdanningskonferanse for sine medlemmer, og flere lokale fagdager. Videre tilbyr NNF kursing av blant annet ansatte i stat og kommuner. Fra 2014 til 2021 betalte for eksempel Bergen kommune  kroner for kurs i regi av foreningen.

NNF ble stiftet den 16. november 1991 som Norsk Narkotikapolitiforening (NNPF). Organisasjonen adresserte en mangel på kunnskap og kompetanse om rus, og så det som en viktig oppgave å formidle kunnskap til offentlige etater, næringsliv og privatpersoner. I 1990-årene var det tverrpolitisk anerkjennelse av arbeidet som NNF utførte på frivillig basis. Det var også en politisk enighet at foreningens arbeid hadde en kriminalitetsforebyggende effekt.

Selv om det allerede i 1990-årene var stemmer som talte for en mer liberal og human tilnærming til rusproblematikken, var det først i 2000-årene at denne politikken fikk skikkelig vind i seilene. I 2006 ble Foreningen for human narkotikapolitikk etablert med en agenda i klar opposisjon til NNF. Internasjonal forskning har også slått bena under mange av forestillingene om rusmisbruk som har dannet grunnlaget for den gjeldende politikken. Dette har ledet frem til et politisk forslag om betydelige endringer i rusmiddelpolitikken, omtalt som rusreformen, men denne har ikke blitt vedtatt grunnet manglende flertall på Stortinget. NNF har hele tiden vært en aktiv motstander av rusreformen, og argumenterer sterkt mot avkriminalisering. Parallelt med at holdningene i samfunnet har endret seg overfor rusmisbruk, har også støtten til NNFs arbeid avtatt, samtidig som det blant de reformvennlige har vært mistenkt at NNF med sin lobbyvirksomhet har vært tungen på vektskålen når rusreformen har blitt stemt ned to ganger.

Organisasjonen mener at omfanget av annen kriminalitet øker når politiet unnlater å gripe inn mot narkoligaer. Narkotikapolitiforeningen mener arbeidet med politireformen har bidratt til et fall i antallet anmeldte narkotikaforbrytelser. Jan Erik Bresil, leder i NNFs lokallag i Oslo, støtter endring fra straff til helsehjelp for tunge rusmiddelavhengige. Bresil mener straff for ulovlig rusmiddelbruk bør opprettholdes i norsk rusmiddelpolitikk. Foreldre vet for lite om ulovlige rusmidler, mener NNF og driver informasjonsarbeid rett mot foreldre. Foreningen er bekymret for at flere unge bruker dopingmidler i jakten på gode prestasjoner og den perfekte kropp.

Ole Røgeberg, seniorforsker ved Frischsenteret, kritiserte i desember 2013 Jan Erik Bresil fra NNF for å basere seg på «gal og utdatert kunnskap blandet med korttenkt politikk» samt «mistro til sine meningsmotstandere» i cannabisdebatten. Arild Knutsen, styreleder i Foreningen for human narkotikapolitikk, mente i januar 2015 at NNF hadde fremstilt konsekvensene av cannabislegalisering i Colorado feilaktig.

Foreningen har flere lokallag der hovedaktiviteten er det forebyggende prosjektet «Bry deg», som har som mål å forhindre at barn og unge begynner med ulovlige rusmidler.

NRK skrev i juli 2021 at foreningen i 2017 hadde møte med justisminister Per-Willy Amundsen fra Fremskrittspartiet. Temaet for møtet var bruk av narkotikahunder. Etter møtet ønsket Amundsen å gjeninnføre en omstridt praksis med narkotikahunder i skolene.

Forholdet til myndighetene

Politietaten 
I 2000 advarte daværende ekspedisjonssjef Vidar Refvik i Justisdepartementet mot å blande rollene som politi og medlem av foreningen. Departementet støttet foreningens konferanse med  til  kroner årlig fra 1995.

I 2021 kom det frem at foreningen fra 2001 til 2018 årlig mottok  til  kroner i tilskudd fra Politidirektoratet. Direktoratet har ikke støttet andre foreninger innenfor det rusmiddelpolitiske området, hvorav flere arbeider for liberalisering. Tilskuddene er ikke blitt tildelt gjennom direktoratets tilskuddsordning, men som tildeling uten konkurranse og åpen søknadsprosess.

I 2021 kom det frem at foreningen har brukt lokale politistasjoner som adresse og kontaktinformasjon for lokallag. Justisminister Monica Mæland fra Høyre svarte på problemstillingen da den ble tatt opp i Stortinget. En stortingspolitiker kritiserte foreningen for å svekke tilliten til politiets upartiske rolle ved å bruke lokale politistasjoner som kontaktadresse. Ifølge Dagbladet mottok foreningen til sammen 2,88 millioner kroner i tilskudd fra Politidirektoratet i perioden 2011–2020. Venstre tror arbeidet med rusreformen kan ha blitt urettmessig påvirket av NNF og ønsket ny behandling av reformen. Venstre krevde at foreningen fjerner «politi» fra navnet.

I 2021 kom det frem at servingssteder i Kristiansand kunne slippe prikkbelastning etter skjenkekontroll dersom stedet hadde hengt opp et skilt fra foreningen. Skiltet viste at utelivet var med på en avtale med kommunen, Arbeidstilsynet og politiet, og forpliktet serveringsstedet til å vise nulltoleranse overfor ulovlige rusmidler inkludert klær og effekter som fremmet legalisering. Serveringsstedet forpliktet seg gjennom avtalen til å bortvise gjester med bestemte politiske holdninger til ulovlige rusmidler. Avtalen ble utformet i samarbeid med foreningen som ikke var part i avtalen. Foreningen hadde tidligere vært involvert i tilsvarende samarbeid blant annet i Haugesund. I 2018 ble det kjent at skjenkesteder i Tromsø bortviste personer med klær som promoterte legalisering av cannabis. Bakgrunnen var et samarbeid mellom NNF, kommunen og utelivsbransjen. Det var ikke lovhjemmel for å bortvise personer med «legaliseringseffekter». Advokat John Christian Elden har kalt avtalen grunnlovsstridig da det bryter med ytringsfriheten å bortvise personer for å fronte et politisk budskap.

I 2021 kom det frem at medlemmer ansatt i politiet har fått kontingenten trukket fra lønn av politiets egen administrasjon. Søknad om medlemskap forutsatt at ansattnummer i politiet ble oppgitt. VG rapporterte i 2021 at deltakelse på foreningens konferanser ga poeng i politiets lønnssystem med mulighet for lønnsopprykk. Konferansen var kun åpen for medlemmer av foreningen. Advokatforeningen tror at NNF kan ha påvirket politiet til å bruke ulovlige ransakingsmetoder i forbindelse med narkotikasaker. Forsvarsadvokater i Advokatforeningen mener NNFs opplæring i ransakelse inneholder og misforståelser av loven. Ifølge NRK har politidirektoratet bedt politidistriktene låne ut ansatte gratis til foreningen til å holde kurs for foreningen. I 2023 kom det frem at assisterende politidirektør Håkon Skulstad var medlem 2011–2015.

Politihøyskolen 
Politihøyskolen har hatt publikasjoner fra NNF på pensum blant annet i kurset «Tegn og symptomer». Boken er til salgs på foreningens nettsider der det tidligere sto at kurs i «tegn og symptomer» ble gjennomført av høyskolen og NNF i samarbeid. Våren 2023 var to publikasjoner fra NNF pensum på kurset.

Påtalemyndigheten 
I et NTB oppslag fra 1991 blir det skrevet at riksadvokat Georg Fredrik Rieber-Mohn skal delta på NNFs stiftelsesmøte.

I 2016 skrev NNF i forbindelse med sitt 25-årsjubileum selv i sitt medlemsblad at de siden oppstarten har fått «en god klapp på skulderen av Riksadvokaten, først ved Georg Fredrik Rieber-Mohn, og senere Tor-Aksel Busch, som alltid har stått ved den samme skulderen til NNPF».

Tidligere riksadvokat Tor-Aksel Busch har holdt taler på NNFs utdanningskonferanser. Busch har også blitt utnevnt som æresmedlem av foreningen.

Jørn Sigurd Maurud, Norges riksadvokat fra 2019, var tidligere medlem av Norsk Narkotikapolitforening. Han meldte seg inn som nyutnevnt statsadvokat i 1995. Maurud meldte seg ut i 2020 i forbindelse med den rettspolitiske diskusjonen etter rusreformforslaget, da det ble tydelig for Maurud at han ikke delte foreningens syn i rusmiddelpolitikken.

Plakatsaken 
En mann som i 2022 hengte opp plakater av statsadvokat Geir Evanger og politimann Jan Erik Bresil (sentrale personer i NNF) i Oslo sentrum ble tiltalt for «skremmende eller plagsom opptreden eller annen hensynsløs atferd». Evanger krevde  kroner i oppreisning. I januar 2023 kom det frem at statsadvokaten som tok ut tiltalen selv er medlem av NNF. Den tiltalte er selv tidligere advokat og mente at han ikke har gjort noe galt fordi plakatene var satire innenfor ytringsfrihetens rammer. Oslo tingrett avviste 23. januar 2023 saken fordi statsadvokaten ble ansett som inhabil. Tingsrettsdommeren fremholdt at plakatene var politiske, satiriske ytringer og viser politisk uenighet mellom tiltalte og statsadvokaten, noe som svekker tilliten til statsadvokatens vurdering. Statsadvokaten fremholdt at hun har vært passivt medlem i foreningen og bare hadde betalt medlemsavgift. Saken kunne komme opp på nytt dersom Riksadvokaten ber en ny statsadvokat overta saken. Jusprofessor Hans Fredrik Marthinussen mente det er åpenbart at statsadvokaten var inhabil og han karakteriserer saken som komisk. Marthinussen mener plakatene klart ligger innenfor ytringsfriheten, og at det ikke burde vært tatt ut tiltale. Statsadvokaten i Hedmark og Oppland henla deretter saken etter etterforskning og ny vurdering.

Forsvaret 
I 2021 kom det frem at ansatte i Forsvarets narkotikagruppe er blitt oppfordret av Forsvaret til å melde seg inn i foreningen. Forsvaret har betalt kontingenten for medlemmene. Jan Fridthjof Bernt, professor i forvaltningsrett, har i en kommentar hevdet at denne praksisen må ha vært ulovlig fordi en statlig institusjon ikke kan benytte offentlige midler til å finansiere medlemskap i eller oppmuntre tilsatte til å støtte og engasjere seg en slik politisk organisasjon.

I oktober 2022 kom det frem at Forsvaret hadde kjøpt kurs av foreningen samtidig som foreningen var under offentlig gransking av Rolleforståelsesutvalget. Forsvaret trakk kjøpet av kursene etter kritikken. I mai 2023 kom det frem at tidligere leder og generalsekretær i NNF og mangeårig medlem av «URO-patruljen», Lars Holmen, presenterte et referat til Forsvarets narkogruppe og siterte Tor Aksel Busch på at forsvaret kunne avkreve urinprøver ved mistanke om rusbruk uten kontakt med påtalemyndighetene. Tor Aksel Busch benekter enhver slik avtale i Dagens Næringsliv 10. mai 2023. Ifølge Dagens Næringsliv har tusenvis av rekrutter er blitt urintestet i strid med norsk lov, initiert av Forsvarets narkogruppe og flere tusen vraket fra Forsvaret på grunn av ulovlig informasjonsutveksling mellom politiet og Forsvaret. Forsvarssjefen bestemte straks etter avsløringen at narkotikagruppene skal legges ned og oppgavene overtas av det vanlige militærpolitiet. Forsvaret har uttalt at de har påbegynt et arbeid med å beklage til flere kull som har fått sin vandel sjekket ulovlig, og på feilaktig grunnlag blitt nektet å utføre førstegangstjeneste.

Granskning 
I 2016 tok Politidirektoratet opp mulig rolleblanding i et møte med foreningen. Bakgrunnen var en klage på at NNF-medlemmer skal ha stilt i politiuniform og brukt politiets ID-kort i sitt foreningsarbeid. Klagen ble levert av en privatperson. I møtet med foreningen stilte direktoratet med tre tjenestemenn, inkludert Øyvind Buraas som var leder av foreningen 2014–2015, og som på det tidspunktet var varamedlem til dets styre. Ifølge professor Jan Fridthjof Bernt var Buraas klart inhabil etter forvaltningsretten, og ifølge professor Morten Holmboe ved Politihøgskolen opptrådte han i strid med god forvaltningsskikk.

I juli 2021 bestemte politidirektør Benedicte Bjørnland at relasjonen mellom politietaten og foreningen skal granskes av et eksternt og uavhengig utvalg. Justisministeren satte umiddelbart i gang gransking da departementet i juli 2021 fikk saken oversendt fra politidirektøren. Ifølge kommentator Andreas Slettholm i avisen Aftenposten motarbeider foreningen den offentlige granskningen, og nekter å utlevere forskjellig materiale, noe Slettholm omtaler som «en omdømmemessig katastrofe å bedrive en slik obstruksjon». Foreningen har motsatt seg å svare på en del av spørsmålene sendte skriftlig fra granskerne. Blant spørsmålene var i hvilken grad det var politisk innhold på utdanningskonferansen for politifolk og kunnskapsgrunnlaget for det som ble fremlagt der.

Geir Evanger, statsadvokat og nestleder i NNF, skrev i 2021 at han mente det i lang tid har pågått en svertekampanje mot NNF. I juni 2023 utkom boken, Politiet og narkotika: Overgrep, sensur og politisk innflytelse, av Jon-Ove Flovik Olsen, som gjennomgikk flere av de forholdene som NNPF er blitt kritisert for media, og som gransket foreningen fra dens oppstart i 1991. Forfatteren var en del av det uformelle og frivillige borgerinitiativet, #narkotwitter, tidligere skribent i Dagbladet og Natt&Dag og et aktivt medlem i Foreningen Tryggere Ruspolitikk (FTR). I forbindelse med utgivelsen signerte 22 akademikere fra blant annet juss, helse og etikk, et opprop som ber om ytterligere granskning av politiets håndtering av narkotikasaker etter initiativ fra forlegger Jan Mesicek i Forlaget Lille Måne, deriblant 4 signatarer fra Politihøgskolen.

Pressens Faglige Utvalg (PFU) 
I august 2021 ble NNFs styreleder Jan Erik Bresil intervjuet i Nettavisen. Høsten 2021 ble Nettavisen felt av PFU for brudd på god presseskikk, da det viste seg at Nettavisens journalist var medlem av foreningen og hadde deltatt aktivt i ruspolitisk debatt. Klagen mot Nettavisen kom fra en privatperson. Nettavisen mener det ikke var brudd på god presseskikk, men er enig i at journalistens kobling til foreningen burde fremgå.

Rolleforståelsesutvalget 
I september 2021 ble Rolleforståelsesutvalget nedsatt av Justis- og beredskapsdepartementet for å vurdere om ansatte i politiet har utvist god rolleforståelse i forhold til NNF. Utredningen ble levert 11. januar 2023. Utvalget sammenfatter i sin pressemelding at «det er utvalgets oppfatning at det ikke i tilstrekkelig grad har vært skilt mellom rollen som politi, og rollen som medlem av NNF. Forholdet mellom politiet og NNF har vært tett og NNF har drevet kompetanseheving av politiet, narkotikaforebygging og narkotikapolitisk virksomhet i en og samme forening. Dette har skjedd med politiets aksept, oppmuntring og støtte.» Utredningen er offentlig tilgjengelig. Riksadvokaten Jørn Maurud uttalte i mars 2023 at det som fremkommer i rapporten er flaut for justissektoren.

Bokutgivelser 
 Øiseth, Ole Vidar: Illustrert informasjonsmateriale om narkotika, alkohol og doping, 2000, .

Referanser

Eksterne lenker 
 
 
 

Narkotikalovgivning
Norske ideelle organisasjoner
Organisasjoner etablert i 1991
Norske avholdsorganisasjoner